## L’alumnat del CEIP Mariano Benlliure d’Aldaia torna al seu centre després de finalitzar les obres de reparació després de la riuada

*** Els 204 alumnes d’este centre estaven reubicats en el CEIP Juan Antonio Martínez Torres i el CEIP Ausiàs March de la mateixa localitat
* El centre educatiu reprén l’activitat amb servici de menjador, escola matinera i extraescolars
* S’han dut a terme, entre d’altres, labors de sanejament de fusteria, col·locació del paviment de la zona d’Infantil i gimnàs, i la reparació de revestiment en les àrees del gimnàs**

L’alumnat del CEIP Mariano Benlliure d’Aldaia ha iniciat les classes este dilluns en el seu centre habitual després de finalitzar les primeres obres de reparació posteriors a la riuada.

Els 204 alumnes d’este centre estaven rebent classes reubicats en el CEIP Ausiàs March (alumnat d’Infantil) i el CEIP Juan Antonio Martínez Torres (alumnat de Primària) de la mateixa localitat a conseqüència de la riuada. Amb la seua tornada, este dilluns, el col·legi ha représ l’activitat amb servici de menjador, escola matinera i extraescolars.

Des de la Conselleria d’Educació, Cultura, Universitats i Ocupació s’han realitzat obres, a través de Tragsa, perquè el col·legi estiga en condicions per a tornar a l’activitat lectiva amb totes les garanties de seguretat per a alumnat i professorat.

D’esta manera, s’han dut a terme, entre d’altres, labors de sanejament de fusteria interiors, canvi de canaletes de pati exterior, instal·lació de grup electrogen provisional, col·locació del paviment de la zona d’Infantil i gimnàs i la reparació de revestiment en les àrees del gimnàs. Només queden pendents xicotetes reparacions que poden dur-se a terme amb el centre educatiu en marxa, com ara intervencions de fusteria.

Abans de les vacacions de Nadal, tot l’alumnat afectat per la riuada va poder reprendre l’activitat lectiva en diferents modalitats. Des de la Conselleria s’estan portant a cap intervencions a mesura per a donar solució a cada centre educatiu danyat.

Des de la Conselleria d’Educació es vol agrair a pares, mares, docents i, en general, a tota la comunitat educativa del CEIP Mariano Benlliure d’Aldaia la bona predisposició mostrada durant este temps en què han hagut de reubicar-se en altres instal·lacions. A més, també agraïx al CEIP Ausiàs March i al CEIP Juan Antonio Martínez Torres per l’acolliment que han dut a terme en les seues aules.

Fecha: 13/01/2025